


Poziv za prijavo škode na kmetijskih pridelkih zaradi suše v letu 2026

Občina Komen pričenja z zbiranjem vlog oškodovancev, ki so utrpeli škodo na kmetijskih pridelkih zaradi posledic suše v letu 2026 na podlagi Sklepa Ministrstva za obrambo, Uprave RS za zaščito in reševanje št. 844-27/2026-15 - DGZR z dne 28. 8. 2026. Oškodovanci lahko škodo prijavijo tako, da izpolnijo predpisani »Obrazec 2 – Ocena škode v tekoči kmetijski proizvodnji na pridelkih, povzročene po naravni nesreči«, ki je dostopen spodaj oziroma na sedežu občine. 

Obrazec 2 mora biti čitljivo izpolnjen in podpisan (dva podpisa). Obvezno mora vsebovati naslednje podatke:

· ime in priimek nosilca kmetijskega gospodarstva,
· naslov nosilca kmetijskega gospodarstva,
· KMG-MID iz registra kmetijskih gospodarstev,
· GERK – številka GERK-a,
· VRSTA KULTURE in ŠIFRA,
· POŠKODOVANOST – dejanski odstotek poškodovanosti,
· POVRŠINA POŠKODOVANE KULTURE – dejanska površina poškodovane kulture v arih na posameznem GERK-u.


Obvezne priloge Obrazcu 2 - Dokazila o nastanku škode: 

1. Fotografije,
2. zavarovalniške police (obračun škode s strani zavarovalnice, če je na voljo). 

Pripišite svojo telefonsko številko in e-naslov.

Pri prijavi škode v tekoči kmetijski proizvodnji na pridelkih se upošteva 45. člen Uredbe o metodologiji za ocenjevanje škode (Ur. l. RS, št. 67/03, 79/04, 33/05, 81/06 in 68/08, v nadaljevanju Uredba), ki določa, da se škoda na kmetijskih pridelkih, ki jo povzročijo neugodne vremenske razmere, ocenjuje na kmetijskih pridelkih, določenih v objavljenem seznamu kmetijskih pridelkov, če je uničenega več kot 30% običajnega letnega pridelka.
Skladno z 49. členom Uredbe mora biti skupna površina prizadetih kmetijskih zemljišč, ki jih uporablja kmetijsko gospodarstvo, vsaj 1 ha primerljivih kmetijskih površin. 

Prizna se samo škoda, priznana na kulturah iz seznama priznanih prizadetih kultur. 

Način in rok oddaje

Izpolnjen podpisan Obrazec 2 in obvezne priloge:
· posredujte skenirane z vsemi potrebnimi podatki na elektronski naslov obcina@komen.si 
· ali  dostavite v sprejemno pisarno Občine Komen;
· ali pošljite po pošti na naslov Občina Komen, Komen 86, 6223 Komen.

Občina ob prejemu vloge na obrazcu označi datum prejema. 
Zadnji dan za prejem vlog je ponedeljek, 21. 9. 2026.
Pristojnost Občine Komen je zbrati vloge oškodovancev in jih posredovati na Upravo RS za zaščito in reševanje. Oškodovance prosimo, da vloge oddate do roka, zaradi vnosa v aplikacijo AJDA.

Nepravočasnih in nepopolnih prijav komisija ne bo obravnavala.

Dodatne informacije dobite na telefonski številki 05 73 10 459 ali preko e-pošte: suzana.zvokelj.ferjancic@komen.si.

